MINISTERSTVO HOSPODÁRSTVA SLOVENSKEJ REPUBLIKY
Mierová 19, 827 15  Bratislava

Návrh na poskytnutie investičných stimulov
podľa § 4 ods. 1 zákona č. 565/2001 Z. z. o investičných stimuloch a o zmene a doplnení niektorých zákonov a podľa § 23 zákona č. 231/1999 Z. z. o štátnej pomoci v znení neskorších predpisov

pre príjemcu OSRAM Slovakia, a. s. Nové Zámky

A. Identifikácia žiadateľa a príjemcu:

Obchodné meno:			OSRAM Slovakia, a. s. 
Sídlo:					Komárňanská cesta 7, 940 93  Nové Zámky
IČO:					00 613 797
DIČ:					00 613 797/631
Registrácia:	Obchodný register Okresného súdu Nitra
vložka č. 15/N

Termín podania žiadosti:

	Žiadateľ OSRAM Slovakia, a. s. podal dňa 20. 12. 2002 žiadosť o poskytnutie investičných stimulov na obstaranie dlhodobého hmotného majetku pre rozšírenie výrobných priestorov spoločnosti dostavbou ďalšej výrobnej haly pre výrobu automobilových žiaroviek. Dňa 27. 10. 2003 bola žiadosť spoločnosti aktualizovaná s upresnením požadovanej štátnej pomoci v hodnote 95 mil. Sk.
Žiadateľ predložil v žiadosti o poskytnutie investičných stimulov všetky podklady v zmysle § 3 zákona č. 565/2001 Z. z. o investičných stimuloch a o zmene a doplnení niektorých zákonov a vyhlášky MH SR č. 235/2002 Z. z., ktorá ustanovuje podrobnosti o náležitostiach žiadosti o poskytnutie investičných stimulov.

Stručná charakteristika žiadateľa a jeho investičného zámeru:

	Spoločnosť OSRAM Slovakia, a. s. Nové Zámky (ďalej len Spoločnosť) je 100 % dcérskou spoločnosťou firmy OSRAM GmbH, Mníchov, ktorá je na Slovensku prítomná od roku 1995, od tej doby úplne zmenila prevádzky bývalej Tesly Nové Zámky a do investícií vložila viac ako 960 mil. Sk. V rámci 54 výrobných závodov koncernu                 v 18 krajinách sveta je OSRAM Slovakia, a. s jednou z najdynamickejšie sa rozvíjajúcich spoločností. V horizonte piatich rokov do roku 2006 má v pláne vynaložiť okolo 700 mil. Sk na nákup investičného majetku a ďalších udržiavacích investícií.

	Projekt zahŕňa stavebnú a strojno-technologickú časť. Výstavba AM haly (sústreďuje výrobu žiaroviek pre automobilový priemysel) a presun výrobných liniek signálnych a celosklených žiaroviek z USA na Slovensko sa ukázali ako úspešný projekt a potvrdili očakávania materskej spoločnosti.
	Zvažuje sa úplná koncentrácia výroby pomocných žiaroviek pre automobilový priemysel do Nových Zámkov, pričom by bolo vytvorených okolo 200 nových pracovných miest priamo pri výrobných linkách a ďalších 80 by vzniklo na oddeleniach nákupu, kvality a controllingu.
	Pre plány expanzie výroby autožiaroviek sa pripravuje projekt rozšírenia výrobnej haly AM o ďalších 3 600 m² výrobného priestoru.

Plánovaná investícia vo výške 380 mil. Sk bude zameraná na obstaranie dlhodobého hmotného majetku. Z celkovej sumy predstavuje čiastka 287 mil. Sk investície do technického zabezpečenia výroby. Regionálny prínos predmetnej investície predstavuje nárast zamestnanosti v regióne Nitra. Počet zamestnancov z terajšieho 1 562 narastie do konca roka 2007 na 1 866 zamestnancov.

	Investičný plán Spoločnosti bude financovaný vlastnými finančnými prostriedkami a cudzími zdrojmi.

B. Druhy investičných stimulov, ktoré majú byť poskytnuté:

Podľa zákona č. 565/2001 Z. z. o investičných stimuloch a o zmene a doplnení niektorých zákonov žiada žiadateľ o poskytnutie štátnej pomoci na rozvoj regiónov vo forme investičných stimulov:

-	úľavy na dani z príjmov právnických osôb podľa § 35c zákona č. 366/1999 Z. z. o daniach z príjmov v znení neskorších predpisov a § 52 ods. 4 zákona č. 595/2003 Z. z. o daniach z príjmov vo výške:
72 mil. Sk

C. Plnenie podmienok na poskytnutie investičných stimulov:

Spoločnosť OSRAM Slovakia, a. s spĺňa podmienky na poskytnutie požadovaných investičných stimulov podľa § 2 ods. 2 zákona č. 565/2001 Z. z.  o investičných stimuloch a o zmene a doplnení niektorých zákonov nasledovne:

1.	ide o rozšírenie a modernizáciu existujúcej výroby
2.	celková plánovaná výška investície je 380 mil. Sk
3.	z podnikateľskej činnosti uvedenej v žiadosti o poskytnutie investičných stimulov žiadateľ plánuje dosahovať minimálne 90 % z celkových tržieb
4.	s realizáciou investičného projektu spoločnosť začala už v januári 2003 tak, ako je uvedené v harmonograme investičnej akcie v žiadosti o investičné stimuly.

D. Hodnota investičného stimulu:

Úľava na dani z príjmu

Úrad pre štátnu pomoc listom č. 2064/2003 zo dňa 22. 1. 2004 schvaľuje štátnu pomoc za týchto podmienok:
-	celková hodnota štátnej pomoci formou investičných stimulov, a to úľava na dani z príjmu podľa § 35c zákona č. 366/1999 Z. z. o daniach z príjmov v znení neskorších predpisov neprekročí 27,9 % celkovej hodnoty oprávnených nákladov na obstaranie investičného majetku, vzťahujúcich sa na investičný projekt uvedený v podkladoch na posúdenie zámeru získať investičné stimuly MH SR a nesmie presiahnuť výšku              92,6 mil. Sk. Oprávnenými nákladmi na účely obstarania dlhodobého hmotného majetku sú obstarávacie ceny pozemkov, budov, strojov, prístrojov a zariadení,

-	investícia bude využívaná počas skutočného čerpania úľavy na dani z príjmu podľa § 35c zákona č. 366/1999 Z. z. o daniach z príjmov v znení neskorších predpisov, najmenej však 5 rokov odo dňa nadobudnutia právoplatnosti kolaudačného rozhodnutia alebo na základe súhlasu stavebného úradu na začatie skúšobnej prevádzky pred vydaním kolaudačného rozhodnutia na stavbu alebo časť stavby, ktorej sa investičné stimuly týkajú a na ktoré sa štátna pomoc poskytuje.

E. Označenie príjemcu investičných stimulov podľa § 3 ods. 2b č. 565/2001 Z. z.:

Žiadateľom a zároveň príjemcom investičných stimulov v jednej právnickej osobe je:

Obchodné meno:			OSRAM Slovakia, a. s. 
Sídlo:					Komárňanská cesta 7, 940 93  Nové Zámky
IČO:					00 613 797
DIČ:					00 613 797/631
Registrácia:	Obchodný register Okresného súdu Nitra
vložka č. 15/N

F. Celkové hodnotenie a záver:

	Z pôvodnej prevádzky Tesla Nové Zámky, a. s. od októbra 1995 Spoločnosť OSRAM Slovakia, a. s. vybudovala moderný podnik európskeho formátu. Stala sa významným exportérom a tiež jediným výrobcom svetelných zdrojov v Slovenskej republike. Spoločnosť je jedným z najväčších zamestnávateľov okresu Nové Zámky a zamestnávame aj kvalifikovaný personál pochádzajúci až  z východných okresov Slovenska.
Investičný projekt spoločnosti OSRAM Slovakia, a. s. Nové Zámky je zameraný na rozšírenie a modernizáciu výroby žiaroviek pre automobilový priemysel. Súčasná výrobná plocha spoločnosti sa zvýši o takmer 3 600 m2.

	V horizonte piatich rokov do roku 2006 má v pláne vynaložiť okolo 700 miliónov Sk na nákup investičného majetku a ďalších udržiavacích investícií, pričom priemerný počet zamestnancov by sa mal zvýšiť až na 2000. Konkrétne ku koncu novembra 2002 sa eviduje presne 1660 zamestnancov. V trende zvyšovania zamestnanosti a vytvárania nových pracovných miest chce vytrvať a dosiahnuť tak do roku 2007 stav cca 1866 zamestnancov.
	Úrad pre štátnu pomoc pri posudzovaní regionálneho prínosu uvedeného projektu analyzoval súbor faktorov s dôrazom na špecifické faktory regiónu. Pri stanovovaní maximálnej intenzity štátnej pomoci vychádzal z miery nezamestnanosti v okrese Nové Zámky a vplyvu investičného projektu na región. Podľa údajov Úradu práce, sociálnych vecí k 31. 12. 2003 výšku 23,15 %, t. j. 132,7 % priemeru celej Slovenskej republiky.
	Na základe odborného posudku k žiadosti o poskytnutie investičných stimulov               a kladného vyjadrenia žiadateľa k návrhu na poskytnutie investičného stimulu, v zmysle  § 4 ods. 3 zákona č. 565/2001 Z. z. o investičných stimuloch a o zmene a doplnení niektorých zákonov a oznámenia Úradu pre štátnu pomoc č. 1221/2004 Ministerstvo hospodárstva SR odporúča vláde SR tento návrh na poskytnutie investičných stimulov schváliť.       

G. Použité a evidované podklady:

1.	prezentácie výsledkov predchádzajúcich hospodárskych výsledkov
2.	sortiment výroby
3.	popis investícií predchádzajúcich rokov
4.	účtovné závierky za posledné tri roky
5.	aktualizovaný časový plán obstarávania hmotného investičného majetku, predpokladané náklady a popis investícií
6.	kópia úverovej zmluvy s Tatra Bankou a Čestné vyhlásenie o dostupnosti finančných prostriedkov
7.	potvrdenie o neexistencii nedoplatkov
8.	výpis z Obchodného registra
9.	výpis z Katastra nehnuteľností
10.	aktualizácia prehľadu o druhoch, formách a výške štátnej pomoci
11.	doložka finančných, ekonomických, environmentálnych vplyvov a vplyvov na zamestnanosť
12.	výpočet hodnôt jednotlivých investičných stimulov
13.	čestné prehlásenia žiadateľa
14.	doplňujúce podklady
15.	dvojročné náklady na novovytvorené pracovné miesta a náklady na rekvalifikáciu
16.	prehľad tržieb OSRASM GmbH na trhu EÚ